open-index/open-wikipedia-markdown huggingface dataset:
Irk Bitig

**Irk Bitig** (senuoju turkų raštu 𐰃𐰺𐰴 𐰋𐰃𐱅𐰃𐰏), dar žinoma kaip ***Lemties ženklų knyga*** arba ***Pranašysčių knyga*** – IX a. rankraštis, parašytas senuoju tiurkų raštu (senąja tiurkų kalba), kuriame aprašomi įvairūs maginiai spėjimai. Knyga rasta britų archeologo Aurel Stein 1907 m. viename iš Mogao urvų (Dunhuanas, Gansu, Kinija). Dabar saugoma Britų bibliotekoje Londone. Tai vienas seniausių tiurkų kalbų rašto paminklų.

Rankraštį sudaro 58 lapai, perlenkti pusiau, verčiami iš kairės į dešinę. Tekstas skaitomas iš dešinės į kairę. Paskutiniai lapai aprašinėti budistinėmis maldomis, išverstomis į kinų kalbą (užrašytos kinų hieroglifais). Tiksli Irk Bitig parašymo data nežinoma, bet kūrinyje nurodyta, kad jis buvo parašytas tigro metų antro mėnesio 15 dieną Taiguntano manichėjų vienuolyne nežinomo vienuolio savo „vyresniajam broliui“, generolui Itačukui (*İtaçuk*). Tigro metai dažniausiai datuojami IX a., nors yra spėjimų ir apie X a. Pagal teksto grafiką galima spėti, kad Irk Bitig yra perraša iš senesnio teksto, užrašyto senuoju uigūrų raštu.

Knygos turinį sudaro 65 dalys, kiekviena jų skirta tam tikram pranašavimui. Virš kiekvieno pranašavimo yra pavaizduotos trys apskritimų grupės (kiekvieną jų sudaro 1–4 apskritimai). Šie apskritimai yra lemties ženklai (*ırk*), pagal kuriuos atliekamas pranašavimas. Spėjama, kad šie burtai buvo atliekami su keturbriauniu kauliuku, metamu tris kartus. Pavyzdžiui, išmetus 2–4–4 skaitomas ženklas nr. 34 – „chanas pergalingai grįžta iš mūšio“; tada žiūrima jo reikšmė – „geras ženklas“. Tekste aprašomas trumpas vaizdinys, būdingas senovės tiurkų kultūrai – dažnai minimi gyvūnai, žmonių gyvenimo nutikimai, kartais minimas viešpats Tengri, chanas. Kiekvienas iš aprašytų lemties ženklų turi savo pranašystės simbolį – t. y., yra geru, labai geru arba blogu, labai blogu ženklu. Tekste maišoma poezija ir proza, poetinio metro nėra, bet pasitaiko paralelizmų, aliteracijos, rimavimo.

Knyga baigiama įrašu: „dabar, mano sūnūs, žinokite – pranašysčių knyga yra gera. Taigi, kiekvienas yra savo likimo šeimininkas“.

## Bibliografija
* 
* 
* 
* 
* 
* 

## Nuorodos
* Skenuota Irk Bitig versija
* Transkripcija ir vertimas į rusų k.
* Transkripcija ir vertimas į anglų k.
Jeruzalės tarptautinis konvencijų centras

**Jeruzalės tarptautinis konvencijų centras** – konvencijų centras ir koncertų salė Jeruzalėje, Izraelyje. Didžiausias tokio tipo centras Artimuosiuose Rytuose. Centre įsikūręs Jeruzalės simfoninis orkestras.

Centro statybų architektūrinis konkursas įvyko 1949 m., o jo statybos pradėtos po metų. Nors statybos pilnai baigtos tik 1963 m., bet centre 1956 m. vyko Pasaulio sionistų organizacijos asamblėja.

Centre vyksta tradicinė Tarptautinė Jeruzalės knygų mugė. 1979 m. ir 1999 m. centre vyko Eurovizijos dainų konkursas.

## Šaltiniai

## Nuorodos
* Oficiali svetainė
Rogučių sportas 2014 m. žiemos olimpinėse žaidynėse

**[[Rogučių sportas|Rogučių sporto]]** rungtys **[[2014 m. žiemos olimpinės žaidynės|2014 m. olimpinėse žaidynėse]]** vyks Sanki ledo trasoje.

## Rungtys
Nusileidimo rogutėmis varžybose vyks trys rungtys – vienetų nusileidimas (moterų ir vyrų) bei dvejetų nusileidimas. Taip pat pirmą kartą į programą įtraukta mišri estafetė

## Medalininkai

## Dalyviai
Žaidynėse pirmą kartą debiutuos Tongos sportininkai. 

## Nuorodos
* Oficiali svetainė
Svarsčių kilnojimas

**Svarsčių kilnojimas** – jėgos sportas, kuriame sportininkai turi kilnoti specialius svarmenis. Laimėtojas nustatomas pagal rankų pakėlimų skaičių.

Lietuvoje šią sporto šaką kuruoja Lietuvos svarsčių kilnojimo federacija.

## Taisyklės

### Pratimai
Sportininkai programoje atlieka du pratimų pogrupius: stūmimą ir rovimą. Bendra jų įskaita vadinama dvikove.

Pratimams atlikti naudojami 8 kg, 12 kg, 16 kg, 24 kg, 32 kg ir 40 kg svorio svarmenys. Pagrindiniai pratimai:
* Stūmimas dviejų svarsčių nuo krūtinės (trumpas ciklas)
* Stūmimas dviejų svarsčių nuo krūtinės su nuleidimu (pilnas ciklas)
* Rovimas paeiliui viena ir kita ranka
* Klasikinė dvikovė
* Komandinė estafetė

### Varžybos
Varžybos skirstomos į tris grupes: individualios, komandinės ir individualinės-komandinės. Individualiuose varžybose įskaitomi tik vieno sportininko rezultatai, o kitų tipų varžybose rezultatai yra sumuojami.

Vyrų svorio kategorijos:
* -63 kg
* -68 kg
* -73 kg
* -78 kg
* -85 kg
* -95 kg
* -105 kg
* +105 kg

Moterų svorio kategorijos:
* -53 kg
* -58 kg
* -63 kg
* +63 kg

## Nuorodos
* Lietuvos svarsčių kilnojimo federacija
Kvahu plynaukštė

**Kvahu plynaukštė** – plynaukštė pietinėje Ganoje. Driekiasi šiaurės vakarų–pietryčių kryptimi nuo Venči iki Koforidua. Ilgis siekia 260 km. Atskirdama du pagrindinius šio regiono upių (Pra ir Volta) baseinus, plynaukštė suformuoja šalies vandenskyrą. Be šių upių slėnių, plynaukštė pasižymi aukštai iškylančiomis viršukalnėmis; vidutinis aukštis – 460 m, aukščiausias taškas – Akvavos kalnas (788 m). Plynaukštės pietuose plyti tankūs miškų plotai, kuriems plynaukštė sukuria užuovėją nuo harmatano. Vakaruose auginama kakava, kuri tradiciniais prekybos keliais gabenama iki Atlanto vandenyno. Rytuose auginamos daržovių kultūros.

Didesni miestai prie Kvahu plynaukštės: Venči, Mampongas, Mpraesas ir Abetifis.

## Šaltiniai
Aframas

**Aframas** () – upė pietinėje Ganoje. Ilgis apie 100 km. Upė prasideda Ašančio regione, ~300 m aukštyje, į šiaurę nuo Kumasio miesto, netoli *Abofoo* kaimo, įsikūrusio Mpesajaus kalvų papėdėje. Pradžioje vingiuoja šiaurės–šiaurės rytų kryptimis. Pasiekusi 150 m aukštį, apie 15 km nuo jos ištakų, upė pasuka į pietryčius ir galiausiai įteka į Voltos tvenkinį.

Upės vagos slėnis lygus, dėl potvynių dažnai klampus. Upė surenka visą Kvahu plynaukštės vandenį.

Iki kol XX a. 7-ąjį dešimtmetį buvo pastatyta Akosombo užtvanka, Aframas buvo pagrindinis Voltos upės intakas. Dabar upė yra vienodai svarbus Voltos tvenkinio intakas kaip ir pati Voltos upė.

## Šaltiniai
Izoliuota aplastinė anemija

**Izoliuota aplastinė anemija** (, sin. **eritroblastoftizė**) – izoliuota eritropoezės aplazija, kuriai būdinga anemija ir kaulų čiulpuose nustatomas ženklus raudonosios eilės ląstelių sumažėjimas, esant normaliai trombocitų ir leukocitų gamybai. Ji pagal ligos eigą skirstoma į ūminę ir lėtinę formas. Maždaug pusė ligos atvejų yra susiję su tarpuplaučio liaukos augliu – timoma. Manoma, kad ligos priežastis yra autoimuninis procesas, dalis atvejų susiję su infekcija parvovirusu B19. Liga gydoma kortikosteroidais ir chemoterapija.
Kva kalbos

**Kva kalbos** (*Kwa*) – Nigerio-Kongo kalbų šeimos kalbų grupė, priskiriama Voltos-Kongo kalboms. Jomis kalbama Afrikos Gvinėjos miškų zonoje dabartinėje pietų Ganoje ir pietryčių Dramblio Kaulo Krante.

Žinomiausios ir daugiausia vartojamos kalbos yra akanų kalba, ga kalba.

## Apibrėžimas
Terminas pasiūlytas 1885 m. vokiečių lingvisto Gottlob Krause, kuris jį panaudojo apjungti akanų, ga ir gbe kalboms, naudojamoms pietinėje Ganoje. Terminas pasirinktas, kadangi visose šiose kalbose *kwa* (*kua*) reiškia „žmogų“. Per vėlesnį šimtą metų įrodžius kitų kalbų giminystės ryšius, kva kalboms priskiriamų kalbų arealas stipriai išsiplėtė. XX a. II pusėje joms buvo priskiriamos dauguma kalbų, kuriomis kalbama Gvinėjos įlankos regione nuo Liberijos vakaruose iki Nigerio deltos rytuose. Šią išsiplėtusią kalbų grupę lingvistai bandė sisteminti, išskirdami Rytų (Nigerijoje) ir Vakarų (nuo Liberijos iki Benino) kva.

Nuo XX a. 8-ojo dešimtmečio vyko kva kalbų grupės mažinimas. 1977 m. Bennett & Sterk rytų kva kalbas (joruboidų, igboidų ir kt.) priskyrė Benujės-Kongo grupei. 1989 m. Stewart susiaurino kva kalbų apibrėžimą, kru kalbas (vakariausią atšaką) išskirdamas kaip atskirą grupę, taip pat atskirdamas idžoidų kalbas. Šis gerokai susiaurintas kva grupės apibrėžimas yra dar žinomas kaip **naujosios kva**. Vėliausiai iš grupės išmestos gbe kalbos, kurios pripažintos kaip atskira grupė.

## Klasifikacija
Remiantis Stewart ir vėlesniais autoriais, linkstama išskirti šiuose kva kalbų grupės pogrupius:

# Potu-Tano kalbos – gausiausia grupė, kuriai priskiriamos akanų kalbos, bia kalbos, guang kalbos, taip pat smulkios kalbelės ebri, mbato, krobu, abure, eotile;
# Ga-Dangme kalbos – kalbama Ganos rytinėje pakrantėje. Jai priskiriamos ga ir dangme kalbos;
# Ganos-Togo kalnų kalbos – bent 14 smulkių kalbelių, kuriomis kalbama aukštikalnėse Ganos ir Togo pasienyje. Jos skirstomos į dvi grupes: na-Togo ir ka-Togo;
# likusios smulkios kalbelės, kuriomis kalbama pietinėje Dramblio Kaulo Kranto pakrantėje, dar žinomos kaip Lagūnos kalbos. Joms priklauso Avikamų, Aladianų, Attié, Abé, Adžukru, Abidži kalbelės.
Da Vinci (grupė)

**„Da Vinci“** – portugalų poproko muzikos grupė, kurią sudaro Pedro Luís ir Iei-Or. 1989 m. grupė dalyvavo Eurovizijos konkurse su daina „Conquistador“.

## Istorija

Grupė „Da Vinci“ susikūrė 1982 m. Tais pačiais metais grupė tapo žinoma išleisdama singlus „Lisboa Ano 10.000“ ir „Hiroxima (Meu Amor)“.

1989 m. grupė dalyvavo *Festival RTP da Canção* konkurse su daina „Conquistador“, su kuria užėmė 1 vietą ir gavo teisę atstovauti Portugalijai Eurovizijos konkurse. Eurovizijoje atstovai užėmė 16 vietą iš 22 dalyvių.

## Diskografija
* *Caminhando* (1983)
* *A Jóia no Lótus* (1988)
* *Conquistador* (1989)
* *Dança dos Planetas* (1990)
* *Conquistador – Dança dos Planetas* (1990)
* *Entre o Inferno e o Paraíso* (1993)
* *Oiçam* (1995)
* *Momentos de Paixão* (1999)

## Nuorodos

* Daina „Conquistador“

|-
Ankobra

**Ankobra** () – upė Vakarų Afrikoje, Ganoje. Prasideda į šiaurės rytus nuo *Wiawso* miestelio. Teka apie 190 km pietų kryptimi, tiesiai į Gvinėjos įlanką, į vakarus nuo Aksimo miesto. Pavadinimas greičiausiai kilo nuo portugalų, kurie čia lankėsi XV a., žodžio *cobra* ('gyvatė'). Matyt, taip pavadinta dėl savo vingiuotos formos.

Ankobrą maitina Nini upės vandenys. Upė laivuojama 80 km atstumu nuo jos žiočių, kylant aukščiau upė tampa slenkstėta. Ant kai kurių aukštupio slenksčių svarstoma pastatyti hidroelektrines. Plačiausia upės atkarpa yra pietinėje Ganoje.

Didžiausi intakai: Furė, Mansis, Nini, Bonsa.

## Šaltiniai
Liolių koplyčia

**Liolių koplyčia** – medinė kapinių koplyčia, esanti Liolių miestelyje Kelmės rajone, apie 9 km į pietus nuo Kelmės, šalia kelio . Kartu su Šv. apaštalų Simono ir Judo Tado bažnyčia ir varpine sudaro ansamblį – architektūros paminklą.

Koplyčia pastatyta 1853 m. Į LR Kultūros paveldo registrą įrašyta 1997 m. (unik. kodas ).

## Koplyčios atnaujinimas

Kaip ir daugelis Lietuvos bažnyčių ir koplyčių, ji ne kartą buvo naikinta. Koplyčią buvo planuojama atnaujinti. 

Pastatas buvo tvarkomas jau Atgimimo pradžioje, apie 1990 m. Tada atnaujintos grindys, aplopytas stogas, įrengtas altorius, kuriam Rūpintojėlio skulptūrą sukūrė tautodailininkas Anatolijus Akstinas. Jis kartu su Stanislovu Buziu atnaujino ir koplyčios altoriaus dekorą, o tuo metu į Lietuvą atvykęs išeivijos vyskupas Paulius Baltakis pašventino.

Koplyčia pastaraisiais metais jau buvo avarinės būklės. Dėl pamatų sėdimo pakrypusi į vieną šoną, kiauru stogu, supuvusiomis perdangomis – toks statinys kėlė grėsmę kapinių lankytojams. Koplyčia po 2 metus trukusio remonto atsivėrė 2015 m. balandžio 30 d. Tvarkymo darbų projektą paruošė arch. Aurimas Vengrys. Buvo sutvarkyta elektros instaliacija, įrengti žaibolaidžiai, priešgaisrinė ir apsaugos sistemos, restauruotos perdangos, stogas, naujai perdažyta. Atnaujintoje koplyčioje įrengta šarvojimo salė, kuria gali naudotis Liolių miestelio ir aplinkinių kaimų bendruomenės. Koplyčioje galima ne tik melstis, bet ir rengti bendruomenės susirinkimus.

## Architektūra

Koplyčios stilius istoristinis. Statinys stačiakampio plano, užsibaigia trisieniu. Pagrindinio fasado portikas keturių stulpų. Šie stulpai netekę cokolinės dalies bei viršutinės dalies, imituojančios kapitelį, išryškinimo. Ant stogo stūkso barokinių formų bokštelis, užsibaigiantis metaliniu ažūriniu kryžiumi. Dar vienas kryžius su lašo formos baze yra virš apsidės stogo. Trikampio formos frontono centre – trikampis langelis. Fasadų plokštumos suskaidytos didelių stačiakampių langų. Pagrindinio fasado centre yra stačiakampės vienvėrės, dvigubos durys su centre esančiu rombo formos langeliu.

## Galerija


Lioliai, kapinės.jpg|Nuo kapinių vartų
Liolių koplyčia, profilis.jpg|Koplyčios profilis
Lioliai, koplyčios remontas.JPG|Koplyčios remontas 2015 m. kovo mėn.
Lioliai, koplyčios remontas 2.JPG|Remontas viduje
Lioliai, koplyčia.JPG|Iki remonto
Liolių koplyčia.JPG|2013 m.
Lioliai, koplyčios stogo kryželis.JPG|Atnaujintas smailės kryžius


## Šaltiniai
Mokslo, inovacijų ir technologijų agentūra

**Mokslo, inovacijų ir technologijų agentūra (MITA)** – valstybės institucija, atsakinga už inovacijų politikos įgyvendinimą šalyje.

MITA veikla apima nacionalinių ir tarptautinių taikomųjų mokslinių tyrimų, eksperimentinės plėtros ir inovacijų programų administravimą, konkursinį šių programų projektų finansavimą. MITA teikia nemokamas paslaugas verslo, mokslo, pramonės ir viešojo sektoriaus atstovams, kurie domisi tarptautinės partnerystės galimybėmis ir nacionaline parama mokslinių tyrimų, technologijų ir inovacijų projektams.

## Istorija
MITA įkurta 2010 m. gegužės 4 d., remiantis nuostatomis Vyriausybės patvirtintoje Inovacijų strategijoje 2010–2020 metams. Agentūros steigėjai yra Ūkio bei Švietimo ir mokslo ministerijos.

MITA įsteigta Tarptautinių mokslo ir technologijų plėtros programų agentūros (2002–2010 m.), kuri veiklą pradėjo kaip Lietuvos nacionalinis informacijos centras „Eureka" (1999 m.), pagrindu.

* L.e.p. Direktorius Gintas Kimtys.

## Nuorodos
Didysis Johampolio akmuo

**Didysis Johampolio akmuo** – Kelmės rajono savivaldybės saugomas geologinis gamtos paveldo objektas, esantis šalia Johampolio kaimo, Tytuvėnų apylinkių seniūnijoje. Riedulys įregistruotas Saugomų teritorijų kadastre 2010 m. gruodžio 29 d.

Akmuo nuorodomis nepažymėtas. Stūkso plyname lauke, apie 250 m į šiaurės rytus nuo kelių  ir  sankirtos, nepriėjus aukštos įtampos linijos. Iš toliau sunkiai pastebimas, nes nuo žemės paviršiaus pakilęs mažiau nei 1 m, guli nedidelėje šlapioje žemumoje. Riedulys pasidengęs žalsvo ir pilkšvo atspalvio kerpėmis, yra atskilusių nuolaužų. Jį supa dirbamas laukas, ganyklos.


Vaizdas:Johanpolio akmuo (3).JPG|Yra atskilusių nuolaužų
Vaizdas:Johanpolio akmuo (2).JPG|Šalia telkšo vanduo


## Nuorodos

* Saugomų teritorijų valstybės kadastras
Ernis (reikšmės)

**Ernis** gali reikšti:
* ernis – kiauninių (*Mustelidae*) šeimos žinduolis;
* Ernis – Marvel komiksų ir jais pagrįstų kūrinių fiktyvus veikėjas;
* Ernis – 2013 m. filmas.
* vardo ,,Ernestas” trumpinys
Įgimta sferocitozė

**Įgimta sferocitozė** – liga, dažniausia įgimta hemolizinė anemija Europoje. Šiam susirgimui būdinga ekstravaskuinė hemolizė. Ligos priežastis yra įgimtas eritrocito membranos defektas, dėl kurio jie tampa neatsparūs išorės veiksniams ir pakeičia formą – tampa apvalios formos eritrocitais, kurie vadinami sferocitais, nuo ko ir kilęs šios ligos pavadinimas. Įgimtai sferocitozei būdinga įvairaus intensyvumo hemolizė ir įvairaus sunkumo anemija. Taip pat dažnai nustatoma splenomegalija. Liga daugeliu atvejų gali būti sėkmingai išgydoma splenektomija.

## Šaltiniai
Beta-talasemija

**Beta-talasemija** – autosominiu recesyviniu būdu paveldima kraujo liga, viena iš talasemijos rūšių, dažniausiai sutinkama hemoglobinopatija, kuriai būdinga sutrikusi hemoglobino beta grandinės sintezė. Dėl beta grandinių trūkumo atsiranda santykinis alfa grandinių perteklius, alfa grandinės jungiasi su gama ir delta grandinėmis ir suformuoja nenormalias hemoglobino formas: HbF, HbA2, tuo tarpu HbA sumažėja. 

## Klasifikacija
Pagal ligos sunkumą beta talasemija skirstoma į:
* **Talasemija ''major'':** visiškai nesintetinamos beta grandinės, liga prasideda pirmaisiais gyvenimo metais, išreikšta anemija, ligoniams reikalingos transfuzijos, vaikų vystymasis jau nuo pirmųjų metų būna ženkliai sutrikęs, sulėtėjęs augimas, išreikšta splenomegalija. 
* **Talasemija ''intermedia'':** beta grandinių kiekis ženkliai sumažėjęs. Ligoniams būdinga išreikšta anemija, tačiau transfuzijos ne visada reikalingos. Ligoniams būdingas normalus vystymasis, dažnai nustatoma splenomegalija. 
* **Talasemija ''minor'':** beta grandinių kiekis neženkliai sumažėjęs. Anemija nėra reikšminga, dažnai nustatoma atsitiktinai, ligoniai paprastai neturi jokių kitų simptomų. 
* **Talasemija ''minima'':** nenustatoma jokių pakitimų, liga diagnozuojama atsitiktinių tyrimų metu.
* **F-talasemija**: trūksta beta ir delta grandinių, hemoglobino eletroforeze nustatomas HbF. 
* **Delta talasemija**: įgimtas delta grandžių trūkumas
Dūrupio akmuo

**Dūrupio akmuo** – Kelmės rajono savivaldybės saugomas geologinis gamtos paveldo objektas, esantis šalia Plytnyčios kaimo, Tytuvėnų apylinkių seniūnijoje. Riedulys įregistruotas Saugomų teritorijų kadastre 2010 m. gruodžio 30 d.

Akmuo nuorodomis nepažymėtas. Pasiekiamas iš kelio  Kybučiuose pasukus į šiaurę apie 0,4 km, lauko kelių sankirtoje pasukti į kairę, už 0,8 km privažiuoti Plytnyčios kaimo vienišą sodybą. Toliau apie 0,5 km eiti sunkiai pravažiuojamu keliuku, nusileidžiant miškingu slėniu iki raizgytų Šiaušės upelio kairiojo intako Durupio ir Šarkvedžio upelių santakos. Riedulys guli upelio vagoje. Vienas iš orientyrų, esantis apie 200 m nuo akmens – nedidelis betoninis vamzdis per Šarkvedį.


Vaizdas:Dūrupio akmuo Durupio upelyje.JPG|Akmens profilis
Vaizdas:Vamzdis upelyje prie Dūrupio akmens.JPG|Vamzdis netoli akmens


## Nuorodos

* Saugomų teritorijų valstybės kadastras
Pašimšės akmuo

**Pašimšės (Ėrtelio) akmuo** – valstybės saugomas geologinis gamtos paveldo objektas, esantis šalia Pašimšės kaimo, Tytuvėnų apylinkių seniūnijoje, Kelmės rajono savivaldybėje.

Riedulys 1964 m. paskelbtas gamtos paminklu. 2005 m. spalio 3 d. įregistruotas LR Saugomų teritorijų kadastre. 

Akmuo nuorodomis nepažymėtas. Pasiekiamas iš kelio , 3 km į šiaurę nuo Kiaunorių, pasukus į pietvakarius. Apie 0,8 km  žvyrkelis apie 0,8 km  veda pro Pašimšės gynybinį įtvirtinimą-piliakalnį link buvusio dvaro teritorijos. Toliau lauko keliukas apie 0,5 km veda nuokalne link miško. Masyvus, apsamanojęs, apie 2 m aukščio riedulys stūkso dirbamo lauko paribyje, miškingo Šimšės upelio slėnio pakraštyje.


Vaizdas:Pašimšės akmuo, iš šalies.JPG
Vaizdas:Pašimšės akmuo, profilis.JPG
Vaizdas:Pašimšės akmuo.JPG


## Nuorodos

* Saugomų teritorijų valstybės kadastras
Inkstų vėžys

**Inkstų vėžys** – piktybinis inksto navikas, dažniausiai diagnozuojama inksto karcinoma, rečiau pasitaiko kitų rūšių augliai.

Inkstų navikai pagal histologinį tipą skirstomi į šias rūšis:
* Inkstų karcinoma: sudaro 85 % inkstų vėžio atvejų;
* Urotelio karcinoma: sudaro apie 10 % inkstų vėžio atvejų;
* Ne Hodžkino limfoma;
* Minkštųjų audinių sarkoma;
* Vilmso navikas (nefroblastoma): dažniausia vaikams diagnozuojama inkstų vėžio forma.
Cepelinas (1971 filmas)

**Cepelinas** () – 1971 m. Didžiojoje Britanijoje sukurtas filmas apie Pirmąjį pasaulinį karą.

## Pagrindiniai aktoriai
: *Aktorius – vaidmuo*
* Michael York – Džefris Richteris-Daglasas (Gotfridas fon Richteris)
* Eke Sommer – Erika Alsšul
* Peter Carsten – majoras Tauntleris
* Marius Goring – profesorius Kristijanas Aslšulis
* Andrew Kier – fon Gorijanas
* Rupert Davies – kapitonas Vitnis
* Alexandra Stewart – Stefani 

## Turinys

Pirmasis pasaulinis karas, 1915-ieji metai. Anglijos miestus naktimis bombarduoja iš Vokietijos atskrendantys dirižabliai, kurių dideliame aukštyje negali pasiekti britų lėktuvai ir artilerija.

Škotas leitenantas Džefris Richteris-Daglasas tarnauja britų armijos štabe ir nėra siunčiamas į frontą, nes turi giminių Vokietijoje, be to, yra pažįstamas su dirižablius kuriančiu profesoriumi Alsšuliu . Susipažinęs su žavia moterimi Stefani jis netrukus sužino, kad ši yra dviguba agentė, kurios užduotis – padėti perbėgti Džefriui pas vokiečius. Šis, suderinęs veiksmus su savo vadovybe, sutinka tapti dvigubu agentu, tikėdamasis gauti žinių apie kuriamą naują dirižablį LZ36.

Vokiečiai itin susidomi Džefrio žiniomis apie pilį Škotijos šiaurėje, tačiau išlieka įtartini jo atžvilgiu, kaip ir profesoriaus Alsšulio žmona Erika, atvirai vadinanti Džefrį šnipu. Vis dėlto jis pakviečiamas į bandomąjį LZ36 skrydį, kuris netrukus virsta karine užduotimi, nors juo skrenda ne tik kariai, bet ir Alsšulis su žmona. Dirižablis nukreipiamas į Norvegiją, kur pasipildo kuro, po to jūroje iš laivo paima garstyčių dujų  krovinį ir būrį kareivių. Vėl pakilus, pranešama užduotis: dirižablis naktį turi nusileisti Škotijoje ir iš saugomos pilies pagrobti Didžiąją Laisvių Chartiją, tuo parodydami britams, kad ir savo saloje jie negali būti saugūs, o Džefriui numatyta užduotis – lydėti karių būrį.
Inkstų karcinoma

**Inkstų karcinoma** (sinonimas **hipernefroma**) – dažniausiai diagnozuojama inkstų piktybinė liga, inkstų vėžio tipas.

## Rizikos faktoriai
Riziką susirgti padidina genetiniai, paveldimi faktoriai:
* Hipel-Lindau sindromas
* Birt-Hogg-Dube sindromas
Taip pat modifikuojami, įgyti rizikos faktoriai:
* Antsvoris
* Rūkymas
* Inkstų funkcijos nepakankamumas
* Arterinė hipertenzija
* Jonizuojančioji spinduliuotė

## Klasifikacija

### Stadija
Ligos stadija nustatoma pagal TNM klasifikaciją.

### Histologiniai tipai
* Šviesių ląstelių karcinoma: dažniausiai nustatomas tipas (80–90 %)
* Papilinė karcinoma (10 %)
* Belinio latakų karcinoma
* Chromofobinė karcinoma
* Karcinoma su sarkomatoidiniu komponentu

## Simptomai
Inkstų karcinoma nesukelia daug simptomų, ypač pradinėse stadijose. Vietiniai auglio sukeliami simptomai gali pasireikšti šono skausmais, kraujas šlapime (hematurija), rečiau galima apčiuopti naviką. Ligai progresuojant atsiranda bendri simptomai: svorio kritimas, nuovargis, silpnumas, paraneoplastiniai sindromai. Maždaug pusė ligos atvejų nustatomi atsitiktinai, atliekant tyrimus dėl kitų priežasčių.

## Gydymas
Gydymui taikoma operacija ir priešvėžiniai vaistai. Operacija atliekama visais atvejais, kai galima pašalinti naviką. Netgi esant pažengusiai ligai ir metastazėms į kitus organus, navikas turėtų būti pašalinamas, kadangi tai prailgina ligonių išgyvenamumą. Priklausomai nuo vietinio ligos išplitimo, gali būti atliekama dalinė nefrektomija (pašalinama tik dalis inksto), arba radikali nefrektomija (viso inksto pašalinimas). Limfinių mazgų pašalinimas neturi jokio įtakos ligos prognozei.

Pažengusi liga, jei negali būti operuojama, arba yra metastazės į kitus organus, gydoma priešvėžiniais vaistais. Chemoterapija inkstų karcinomos gydymui nėra taikoma. Iki 2010 metų gydymo standartas buvo imunoterapija interferonu alfa arba interleukinu, tačiau šių gydymo metodų efektyvumas nebuvo didelis. Perversmą inkstų karcinomos gydyme padarė priešvėžiniai taikinių preparatai: tirozinkinazės inhibitoriai, angiogenezės inhibitoriai ir m-tor inhibitoriai. Pagal 2013 metais paskelbtų studijų rezultatus pirmojo pasirinkimo preparatas daugeliu atvejų yra pazopanibas. Efektyvūs vaistai yra ir sunitinibas bei bevacizumabo ir interferono kombinacija. Blogos prognostinės grupės ligoniams skirtinas temsirolimusas. Ligai atsinaujinus ar progresuojant gydymo fone vienas vaistas keičiamas kitu, taip pat galima skirti aksitinibą, everolimusą ar sorafenibą.
Kjamango

**Kjamango** () – 1967 m. Italijoje sukurtas vesternas, priskiriamas neoficialių filmų apie „Džango“ serijai. Pastarasis filmas, pasirodęs 1966 m., buvo itin populiarus ir sulaukė daugybės jį mėgdžiojančių tęsinių.

## Siužetas

Kjamango, žaisdamas pokerį, laimėjo krepšį aukso, tačiau buvo užpultas Tigro bei dono Pablo gaujos ir parardo laimikį. Atsigavęs po sužeidimų jis atvyksta į miestą, tikėdamasi susigražinti tai, kas jam priklauso, tuo tarpu Tigras ir Pablas ima kovoti tarpusavyje, o Kjamango į pagalbą ateina paslaptingasis Klintonas, prisistatantis viskio prekeiviu.

## Pagrindiniai aktoriai
: *Aktorius – vaidmuo*
* Ivan Rassimov (Sean Todd) – Kjamango
* Mickey Hargitay – Klintonas
* Helene Chanel – Perl Hernandez
* Livio Lorenzon – donas Pablo
* Piero Lulli – Tigras
Žemiau kalvos 60

**Žemiau kavos 60** () – 2010 m. Australijoje sukurta karinė drama apie šios šalies karių dalyvavimą Pirmajame pasauliniame kare.

Juosta paremta tikrais įvykiais ir pelnė 8 Australijos kino apdovanojimus.

## Pagrindiniai aktoriai
: *Aktorius – vaidmuo*
* Brendan Cowell – Oliveris Vudvardas
* Alan Dukes – Džimas Snedonas
* Harrison Gilbertson – Frankas Tifinas
* Steve Le Marquand – Bilas Freizeris
* Gyton Grantley – Normanas Morisas

## Turinys

Oliveris Vudvardas vadovauja australų minuotojų būriui, kuris kasa tunelį po vokiečių pozicijomis ir sprogdindami užtaisus padeda anglų kariuomenei vykdyti puolimus viršuje. Po sėkmingai įvykdytos operacijos būrys perkeliamas į Belgiją, kur turi padėti kariuomenei užimti aukštumą, vadinamą Kalva 60. Ten įsitvirtinusios didelės vokiečių pajėgos, kurių niekaip nepavyksta įveikti sausumos kariuomenei, todėl britai nori iškasti tunelius ir atlikti seriją sprogdinimų tiesiai po vokiečių apkasais.

Vudvardo būrys imasi darbo, o vokiečiai, įtardami priešus ruošiant sprogmenis, taip pat ima kasti tunelį. Prieš pat prasidedant sprogimams, įvyksta griūtis ir dalis Vudvardo būrio lieka atkirsti tunelyje, tačiau sustabdyti planuotos operacijos nebelieka laiko.
Pirminė mielofibrozė

**Pirminė mielofibrozė** (**idiopatinė mielofibrozė, agnogeninė mielofibrozė, osteomielofibrozė**) – viena iš mieloproliferacinių neoplazijų, kraujo liga, kuriai būdinga kaulų čiulpų fibrozė ir kraujo gamybos sutrikimas, pasireiškiantis ekstrameduline hemopoeze (kraujo gamyba ne kaulų čiulpuose) ir kraujo ląstelių kiekio sumažėjimu: anemija, trombocitopenija, leukopenija (pradinėse stadijose dažnai nustatoma leukocitozė). Pirminė mielofibrozė yra savarankiška liga, antrine mielofibroze vadinama dėl kitos kraujo ligos atsiradusi kaulų čiulpų fibrozė.

## Patogenezė
Antrinės mielofibrozės formos pagrindinė priežastis yra kita liga, pirminė mielofibrozė atsiranda dėl kamieninės ląstelės kaulų čiulpuose nekontroliuojamo dauginimosi. Dažna šį procesą sąlygojanti mutacija yra JAK2 mutacija, kuri padaro kamieninę ląstelę nepriklausomą nuo citokinų poveikio. Ląstelė, priklausanti megakariocitų eilei, ima daugintis ir išskiria fibroblastus stimuliuojančius faktorius. Dėl šių poveikio kaulų čiulpuose daugėja jungiamojo audinio ir kolageno skaidulų. Dėl sutrikusios kraujodaros kaulų čiulpuose prasideda kraujodara kituose organuose (ekstramedulinė hemopoezė) – dažniausiai kepenyse, blužnyje.

## Klasifikacija
Pagal fibrozės kiekį kaulų čiulpuose liga skirstoma į stadijas:
* Ikifibrozinė stadija
* Ankstyva fibrozės stadija
* Vėlyva fibrozės stadija (osteomielosklerozė)

## Diagnostika
*Major* kriterijai:
* Megakariocitų proliferacija ir atipinės formos, nustatomos kaulų čiulpuose su fibroze; arba nesant fibrozės stebimi hiperceliuliniai kaulų čiulpai su megakariocitų ir granulocitų proliferacija ir dažnai susilpnėjusia eritropoeze (jei liga diagnozuojama ikifibrozinėje stadijoje)
* Atmetama tikrosios policitemijos, esencinės trombocitemijos, lėtinės mieloleukemijos, mielodisplastinio sindromo diagnozė
* Nustatoma JAK2 ar kita kloninė mutacija (MPL w515L), jos nesant reikia atmesti visas galimas antrinės kaulų čiulpų fibrozės priežastis
*Minor* kriterijai:
* Leukoeritroblastinis kraujo vaizdas
* Splenomegalija
* Padidėjusi laktatdehidrogenazės koncentracija kraujyje
* Anemija
Diagnozė patvirtinama, jei išpildomi visi trys *major* ir bent du *minor* kriterijai. JAK2V617F mutacija būdinga 68% pirmine mielofibroze sergančių pacientų.
Ruksolitinibas

**Ruksolitinibas** – vaistas, JAK2/JAK1 kinazės inhibitorius, taikomas pirminės mielofibrozės gydymui. Vaistas efektyviai sumažina blužnies dydį ir pagerina kraujo rodiklius, taip pat sumažina kitus ligos simptomus.

## Šaltiniai
Nčamai

**Nčamai** (*Ntcham*), **basariai** (*Bassari*)  arba **tobotai** – etninė grupė Toge, gyvenanti Karos regiono pietvakarinėje dalyje ir pasienio regione Ganoje. Viso priskaičiuojama apie 150 000 (iš jų apie 100 000 gyvena Toge). Jie priklauso gurmančių kalbinei grupei (gūrų šeimai), kaip ir jų kaimynai konkombai.

Jų svarbiausia gyvenvietė Basaras buvo svarbus prekybinis miestas. Apie XVIII a. aplink jį basariai sukūrė prekybinę valstybę, kurios valdanti dinastija išlikusi iki dabar.

## Valdovai
* Ossakar
* Mogbar
* Beme
* Jintenja (apie 1873)
* Dare (apie 1890)
* Uro Atakpa
* Atakpa-Bem Kpanté (iki 1941)
* Bassabi Uro Atakpa (1941–981)

## Nuorodos
Togo gentinės karalystės
John Stones

**Džonas Stounzas** (*John Stones*; g. 1994 m. gegužės 28 d.) – Anglijos futbolininkas, rungtyniaujantis dešiniojo gynėjo pozicijoje šalies jaunimo rinktinėje bei Manchester City FC klube.

## Karjera klubuose
Stounzas priklausė gimtojo miesto komandos jaunimo akademijai ir 2011 m. pasirašė su komanda pirmąją sutartį. 2012 m. kovą jis debiutavo pagrindinėje sudėtyje, o rugpjūtį Lygos taurės varžybose pelnė vienintelį savo įvartį į Rochdale AFC vartus.

2013 m. sausio 31 d. jis už 3 mln. svarų sterlingų persikėlė į Everton FC komandą ir pasirašė su ja 5 su puse metų sutartį. Rugsėjo 14 d. jis debiutavo Premier League varžybose, pasirodydamas aikštėje po keitimo rungtynėse su Chelsea FC.

2014 m. Stounzas įsitvirtino pagrindinėje komandos sudėtyje, tačiau ne itin sėkmingas klubo žaidimas nuolat skatino gandus apie galimą futbolininko persikėlimą į stipresnį klubą. 2015 m. vasarą Chelsea FC pasiūlė už jį 30 mln. svarų sterlingų, tačiau nors pats futbolininkas išreiškė norą palikti komandą, jo klubas pasiūlymą atmetė. 2015–16 m. sezonas Stounzui nebuvo itin sėkmingas, jis sulaukdavo kritikos dėl neužtikrinto žaidimo, o dėl vietos pagrindinėje sudėtyje teko nuolat kovoti su argentiniečiu Roberto Funes Mori.

2016 m. vasarą vėl buvo kalbama apie galimą futbolininko išvykimą. Galiausiai rugpjūčio 9 d. buvo patvirtinta, kad Stounzas parduotas į Manchester City FC už 47,5 mln. svarų sterlingų. Tokiu būdu jis tapo antru brangiausiu gynėju futbolo istorijoje (po Davido Luiso).

## Tarptautinė karjera
Nuo 2014 m. Stounzas atstovauja šalies nacionalinei rinktinei.

## Dalyvavimas čempionatuose

|}

## Pasiekimai

**Manchester City**
* Premier League: 2017–18, 2018–19, 2020–21, 2021–22, 2022–23 m.
* FA taurė: 2018–19, 2022–23 m.
* EFL taurė: 2017–18, 2019–20 m.
* FA Community Shield: 2018, 2019 m.
* UEFA Čempionų lyga: 2022–23 m.

## Šaltiniai
Juodoji magija

**Juodoji magija** – įvairių, tradiciškai antgamtiškomis laikomų, jėgų panaudojimas, siekiant atlikti kažką blogo kitiems, magija, skirta savanaudiškiems tikslams. Juodoji magija priešpastatoma baltajai magijai – tai plačiosios visuomenės pasmerkiama magija. Juodosios magijos apibrėžimas ir supratimas labai priklauso nuo konteksto.

Magija, skirta pakenkti kitiems žmonėms, įvairių jėgų pagalba įgyti turtų, galių, antgamtiškų savybių žinoma nuo seniausių laikų ir daugelyje kultūrų. Tokia magija dažnai tampriai koegzistavo su kitomis maginėmis tos kultūros formomis (pvz., indų Rigveda, skirta viešiems aukojimų dievams ritualams, egzistavo drauge su Atharvaveda – maginių užkeikimų knyga; jiedvi abidvi laikomos šventosiomis Vedomis). Prakeiksmai, užkeikimai, apžavai atliko svarbų socialinį vaidmenį visuomenėse.

Takoskyrą tarp „baltosios“ ir „juodosios“ magijų galima suvokti kaip takoskyrą tarp religijos ir ezoterikos. Viešoji, oficialioji maginė sistema visas kitas („liaudiškas“, „sektantiškas“) magijos formas įvardydavo kaip juodąją magiją, nepriklausomai nuo tos magijos veiklos pobūdžio. Būtent dėl to viduramžių ir renesansinėje Europoje paplito „Raganų medžioklė“, kai visos maginės sistemos, neįeinančios į krikščionių bažnyčios kanoną buvo apšaukiamos juodąja magija ir sistematiškai naikinamos (tame tarpe žolininkystė, ikikrikščioniškų apeigų rudimentai, kilę iš ankstesnės religijos „baltosios magijos“ apeigų).

Nors aiškių kriterijų, ką vadinti juodąja magija nėra, ja paprastai laikomi tokie maginiai veiksmai, kurie skirti sukelti kokio nors žmogaus nesėkmę, ligą ar mirtį. Tačiau, pavyzdžiu, tie patys veiksmai, skirti kokio bendro priešo nelaimei sukelti bendruomenės gali būti laikomi teigiamais. Su juodąja magija siejasi įvairių dievybių, demonų, jėgų subūrimas, kurios laikytinos pavojingomis, nenuspėjamomis, naikinančiomis (spiritizmas ir kiti ritualai su mirusiųjų dvasiomis (nekromantija), bandymas palenkti demoniškas jėgas (pvz., mantros į deivę Kali)). Juodoji magija gali reikštis tiek per pavienius asmenis (vadinamus raganomis, raganiais, burtininkais), tiek per labiau struktūruotas magines sistemas (dažnai prie juodosios magijos ir šiais laikais priskiriamas satanizmas, vudu, Wicca, kai kurios šaktizmo atmainos).

## Taip pat skaitykite
* Okultizmas
* Verbalinė magija
* Sekta
* Burtai
* Nužiūrėjimas
Švedijos olimpinis komitetas

**Švedijos olimpinis komitetas** (ŠOK) () – Švedijos Nacionalinis olimpinis komitetas (NOK). Švedijos olimpinis komitetas organizuoja Švedijos dalyvavimą Olimpiadose, išrenka atstovus ir vykdo „Elitprogrammet“.

Komitetas turi 35 olimpinius nacionalinės federacijos narius ir 12 TOK nacionalinės federacijos narių.

## Prezidentai
Švedijos olimpinis komitetas turėjo šiuos prezidentus:

## Žymesni Tarptautinio olimpinio komiteto nariai

## Šaltiniai
Pirmoji eskadrilė

**Pirmoji eskadrilė** () – 2006 m. sukurtas filmas apie amerikiečius lakūnus, kurie kaip savanoriai kovėsi Pirmajame pasauliniame kare Prancūzijos pusėje, Lafajeto eskadrilėje. Juosta paremta tikras įvykiais ir sukurta pagal Blake T. Evanso knygą, tačiau veikėjų vardai skiriasi nuo realių asmenų (pavyzdžiui, Francas Volfertas yra garsaus vokiečių lakūno Manfredo fon Richthofeno, žinomo kaip Raudonasis baronas prototipas).

Juosta buvo kritikuojama dėl didelių istorinių neatitikimų, o žurnalas „Variety“ jį įtraukė tarp didžiausių metų kino nesėkmių.

## Pagrindiniai aktoriai
: *Aktorius – vaidmuo*
* James Franco – Bleinas Rolingsas
* Jean Reno – kapitonas Treno
* Martin Henderson – Rydas Kesidis
* Jennifer Decker – Liusjena
* Ruth Bradley – Laura
* Abdul Salis – Judžinas Skineris
* Ian Rose – Francas Volfertas

## Turinys

Nors JAV dar nedalyvauja karo veiksmuose Europoje, vis daugiau šios šalies jaunuolių, vedamų įvairių paskatų, keliauja į Prancūziją, kur stoja savanoriais į Prancūzijos kariuomenę. Bleinas Rolingsas, turintis bėdų su policija, taip pat nutaria tapti savanoriu lakūnu ir patenka į vadinamą „Lafajeto eskadrilę“, kurios pagrindą sudaro savanoriai iš kitų šalių. Vadovaujami kapitono Treno, jie mokosi skraidyti ir pamažu suvokia, kad mirtis jų tyko kiekviename žingsnyje.

Per treniruotę patyręs avariją Rolingsas susipažįsta su vietine mergina Liusjena, tačiau ši stengiasi neatsakyti į jo rodomą dėmesį, sakydama, kad lakūnai ilgai negyvena.

Eskadrilė pradeda vykdyti įvairias užduotis (lydėti bombonešius, sunaikinti dirižablį) ir jaunųjų amerikiečių gretos pradeda retėti, negana to, jie ore nuolat susiduria su asu vokiečių lakūnu, vadinamu Juoduoju Sakalu.

## Šaltiniai
Olimpinė chartija

**Olimpinė chartija**- taisyklių rinkinys, direktyvos Olimpinių žaidynių organizavimui ir Olimpinio jūdėjimo valdymo būdas. Ją priėmė Tarptautinis olimpinis komitetas. Joje užrašyti pagrindiniai Olimpinio judėjimo principai ir taisyklės. Teisingumas ir pirmenybė duodami prancūziškajam tekstui.

## Tikslas
Per Olimpinių žaidynių istoriją Olimpinė chartija dažnai nuspręsdavo nesutarimų baigtį. Kaip nurodyta įvade, Olimpinė chartija atlieka šias tris pagrindines funkcijas:
* nustato ir primena pagrindinius olimpizmo principus ir vertybes;
* tarnauja kaip TOK įstatai;
* nustato pagrindines keturių pagrindinių olimpinio sąjūdžio sudedamųjų dalių (Tarptautinio olimpinio komiteto, tarptautinių federacijų, Nacionalinių olimpinių komitetų ir Olimpinių žaidynių organizacinių komitetų) teises ir pareigas.
Baladė apie Keiblą Hougą

**Baladė apie Keiblą Hougą** () – 1970 m. JAV sukurtas vesternas. Iš kitų šio žanro juostų ši išsiskiria retomis susišaudymų bei prievartos scenomis, tačiau pradžioje nesulaukė deramo įvertinimo ir tik po kelerių metų imtas vadinti dar vienu režisieriaus Sam Peckinpah talento įrodymu.

## Pagrindiniai aktoriai
: *Aktorius – vaidmuo*
* Jason Robards – Keblas Hougas
* Stella Stevens – Hildė
* David Warner – Džošua
* Strother Martin – Bovenas
* Slim Pickens – Benas
* L. Q. Jones - Tagartas

## Turinys

Keiblą Hougą du jo bičiuliai Tagartas ir Bovenas apgavo ir paliko vieną dykumoje mirti, tačiau klajodamas Keiblas netikėtai atrado vandens šaltinį, kuris padėjo jam išgyventi. Susitikęs pro šalį vykstantį diližansą, jis sužino, kad iki artimiausio miesto yra mažiausiai 20 mylių, o aplinkui – nei vieno vandens telkinio. Keiblas nuskuba į miestą ir už paskutinius pinigus įsigyja 2 akrus žemės prie atrasto šaltinio. Nors niekas netiki, kad dykumoje yra vandens, Keiblas, padedamas abejotinos reputacijos dvasininko Džošua, netrunka pasistatyti pakelės užeigos ir pardavinėti vandenį pro šalį vykstantiems keleiviams.

Praeina 3 metai ir pas Keiblą diližanu užklysta Tagartas su Bovenu. Keiblas apsimeta ant jų nepykstąs ir pasakoja kaip jam puikiai sekasi, suprasdamas, kad buvę jo bičiuliai būtinai sugrįš.
Žiogupis

**Žiogupis** – upelis šiaurės vakarų Lietuvoje, kairysis Rąžės intakas. Prasideda Klaipėdos rajone, 3 km į vakarus nuo Kretingalės, į vakarus nuo geležinkelio stoties. Teka į šiaurės vakarus, lanku pasisuka šiaurės kryptimi, o prie Gibišėlių staigiai pasuka į vakarus, prie Girkalių vėl į šiaurę, šiaurės vakarus, pratekant po magistraliniu keliu A13. Pietrytiniame Palangos pakraštyje, ties Žiogupio g. įteka į Rąžę kaip jos kairysis intakas, 2,9 km nuo jos žiočių į Baltijos jūrą.

## Intakai
Žiogupis be dešiniojo Šakšinio turi tik kelius nereikšmingus kairius ir dešinius intakus.

## Etimologija

Upėvardis kilo nuo vabzdžio pavadinimo *[[žiogas|žiõgas]]* arba nuo žodžio *žiõgis* („upelis, drėgnas tik pavasarį, vadaksnis“).

## Šaltiniai
Bharata

**Bharata** (, nuo *bhṛ* – 'nešti, laikyti') gali reikšti:

* Indijos savivardis;
* Bharata Mata („Motina Indija“) – dievybė, įkūnijanti Indiją;
* Bharata – „Mahabharatoje“ minimas pirmasis Indijos valdovas;
* Bharata – „Ramajanoje“ minimas Ramos brolis;
* Bharata Munis – indų dramaturgas, muzikologas, „Natjašastros“ kūrėjas;
* Bharatai – Rigvedoje minima arijų gentis;
* Bharatanatjam – iš Tamilnadu kilęs klasikinis indų šokis.
Bharata Munis

**Bharata Munis** () – senovės Indijos teatrologas, muzikologas, dramaturgas. Jam priskiriama veikalo apie sanskritiškąją dramą „Natjašastra“ autorystė. Spėjama, kad jis gyvenęs tarp I a. pr. m. e. ir III a. m. e.

Bharata laikomas indų klasikinės dramos pradininku, jo „Natjašastros“ pagalba susiformavo indiškas suvokimas apie emocijas (*[[rasa (estetika)|rasa]]*), muzikos klasifikaciją ir teorijas.
Paskutinė tvirtovė

**Paskutinė tvirtovė** gali reikšti:
* Paskutinė tvirtovė () – 2001 m. JAV veiksmo drama;
* Paskutinė tvirtovė () – 2013 m. JAV sukurtas nuotykių filmas.
Natjašastra

**Natjašastra** ( – 'šokio/dramos mokymas') – senovės Indijos traktatas apie teatrą, šokį, muziką. Sukurtas tarp I a. pr. m. e. ir III a. m. e. yra seniausias žinomas tokio pobūdžio kūrinys Indijoje. Jo autorystė priskiriama Bharatai Muniui, nors laikoma „Samavedos“ tęsinio „Gandharvavedos“ dalimi. Kūrinį sudaro ~6000 šlokų, išdėstytų sanskritu per 36 dalis. „Natjašastrai“ komentarą parašęs žymus XI a. indų estetikas Abhinavagupta.

Nors „Natjašastra“ visų pirma teatro, dramos teorijos traktatas, jame gausu mitologinių įvaizdžių, teatras siejamas su dvasiniu pasauliu. Aprašoma 15 dramos tipų, 8 „rasos“ (estetinės emocijos): meilė, gailestis, pyktis, pasibjaurėjimas, narsa, nuostaba, siaubas ir džiugesys; nagrinėjamos būsenos (*[[bhava]]*). „Natjašastroje“ kiekvienas sceninis pasirodymas aprašomas kaip aukojimas dievams.

„Natjašastra“ yra pirmasis indų kūrinys, plačiau nagrinėjantis muziką (muzikiniam atlikimui skirta ir „Samaveda“, bet ten nagrinėjami religinio giedojimo aspektai). Iki pat XIII a., kol susiformavo Hindustani ir Karnataka stiliai, „Natjašastra“ buvo pagrindinis klasikinės indų muzikos vadovėlis. Čia be kita ko, aprašomi 22 šruti („girdmenys“), 7 svarų eilė (*sargam*: Sa, Ri, Ga, Ma, Pa, Dha, Ni), įvairūs muzikos instrumentai. „Natjašastroje“ pateikiama naujų religinių praktikų ir vedinių apeigų sintezė, siekiama senąsias praktikas pritaikyti prie naujų aplinkybių.

## Šaltiniai

## Nuorodos
* Natjašastros angliškas vertimas
Natalija Vodianova

**Natalija Michailovna Vodianova** (; g. 1982 m. vasario 28 d.) – Rusijos modelis ir filantropė.

Ji yra „Dior“, „Gucci“, „Calvin Klein“, „Louis Vuitton“, „L'Oréal“, „Marc Jacobs“ ir „Miss Sixty“ kvepalų linijų veidas.

Vodianova su Andrejumi Malachovu vedė 2009 m. „Eurovizijos“ pusfinalius.

## Nuorodos
* Natalija Vodianova *[[Internet Movie Database]]*

|-
Tik vyrams

**Tik vyrams** – seniausias ir ilgiausiai leidžiamas vyrų erotinis, mėnesinis žurnalas, leidžiamas Kaune, nuo 1991 m. rugpjūčio mėn.

## Istorija
* Steigėjas: UAB „Jaunatis“.
* Leidėjai: UAB „Jaunatis“, 2001–2007 m.; UAB „InDiza“, 2008–2011 m.; UAB „UPG Baltic“; UAB „Kalista“ nuo 2012 m.
* Tiražas: 1991 m. – 50 000 egz., 1997 m. – 20 500 egz.

## Redaktoriai
* K. Žilėnas
* A. Trumpa
* Vidmantas Užusienis
* Linas Krapavickas
* Edmundas Valaitis – nuo 2003 m.

## Žurnalo projektai
Žurnalo redakcija vykdė du specialius projektus ir 2007–2013 m. greta savo pagrindinio žurnalo kas ketvirtį leido specialų žurnalą „Tik vyrams kolekcija“ su originaliu erotiniu DVD filmu. Taip pat 2008–2013 m., kas ketvirtį leido mažesnio formato žurnalą „Tik vyrams biblioteka“.
Tansenas

**Mijanas Tansenas** (, dar žinomas kaip ***Mohamadas Ata Khanas***; g. ~1506 m. – m. 1586 ar 1589 m. Agroje) – žymus indų Hindustani muzikos kompozitorius, vienas iš svarbiausių dhrupado stiliaus kūrėjų ir atlikėjų. Išpopuliarino rubabo instrumento naudojimą Indijoje. Buvo Mugolų imperatoriaus Akbaro muzikas, vienas iš devynių jo rūmų išminčių.

Kadangi apie Tanseną sukurta daug legendų, jo tikrasis gyvenimas nėra gerai žinomas. Gimė hindų Gaurų brahmanų šeimoje, spėjama, kad Revoje arba Gvaliore (dab. Madhja Pradešas). Pasakojama, kad muzikuoti pradėjo būdamas penkerių, Vrindavane mokėsi pas žymų muziką, bhaktą Svamį Haridasą. Ten išmoko dhrupalo dainavimo technikų. Vėliau mokėsi pas sufijų Muhamadą Ghausą. Iš jo Tansenas išmoko persiškų-arabiškų muzikos sampratų, jas jungė su indiškosiomis. 1555 m. tapo Revos karaliaus muziku, o 1562 m. pakviestas į Akbaro rūmus. Ten jis vėliau priimtas į devynių išminčių (*navaratna*) būrį.

Tanseno pasirodymai, dažniausiai rengti Fatehpur Sikryje, sutraukdavo didelį susidomėjimą, buvo labai mėgiami paties Akbaro. Keletas Tanseno sukurtų ragų plačiai grojamos iki šių laikų. Daugelis dhrupado gharanų save kildina iš Tanseno.

Kada ir kur Mijanas Tansenas mirė, nėra žinoma, spėjama, kad 1586 m. Delyje arba 1589 m. Agroje. Palaidotas Gvaliore, savo mokytojo Muhamaudo Ghauso mauzoliejuje. Ten kasmet jo garbei vyksta Tanseno muzikos festivalis.
Rasa (estetika)

**Rasa** ( – 'syvai, sultys', perk. – 'skonis, jausmas') – estetinė kategorija Indijos kultūroje, pasireiškianti daugiausia mene (muzikoje, teatre, šokyje, literatūroje). Rasa yra jausmas, kurį meno kūrinio priėmėjas gauna tam tikru momentu iš kūrinio atlikėjo. Rasų išraiškos priklausomai nuo meno kūrinio ir regiono ženkliai skiriasi.

Pirmoji rasų klasifikacija pateikta Bharatos „Natjašastroje“. Ten pateiktos susieta tvarka 8 rasos (tai yra viena paskui kitą pagal sukėlimą), joms priskirtos spalvos ir dievybės.

* **Śṛngāram** (शृङ्गारं) meilė, patrauklumas. Dievybė: Višnus. Spalva: šviesiai žalia;
* **Hāsyam** (हास्यं) juokas, džiaugsmas, linksmumas. Dievybė: Pramata. Spalva: balta;
* **Raudram** (रौद्रं) įtūžis, pyktis. Dievybė: Rudra. Spalva: raudona;
* **Kāruṇyam** (कारुण्यं) užuojauta, gailestis. Dievybė: Jama. Spalva: pilka;
* **Bībhatsam** (बीभत्सं) pasibjaurėjimas, atgrasa. Dievybė: Šiva. Spalva: mėlyna;
* **Bhayānakam** (भयानकं) baimė, siaubas. Dievybė: Kala. Spalva: juoda;
* **Vīram** (वीरं) didvyriškumas, narsa. Dievybė: Indra. Spalva: gelsva;
* **Adbhutam** (अद्भुतं) nuostaba, susižavėjimas. Dievybė: Brahma. Spalva: geltona.

Abhinavagupta vėliau pridėjo ir dešimtąją rasą:
* **Śāntam** (शान्तं) rimtis, tyka. Dievybė: Višnus. Spalva: balta.

Bharata 9 rasas siejo su 9 būsenomis (*[[bhava]]*).

Rasų įtaka jaučiama ir Indijos kine, kur stengiamasi gyvai, įtaigiai perteikti emocijas.
Rasa (reikšmės)

**Rasa** gali reikšti:

* Rasa – vandens kondensatas ant aplinkos paviršių;
* Rasa – geriamas vanduo
* Rasa – lietuvių mitologinė būtybė;
* Rasa – lietuviškas vardas;
* Rasa – indų estetinė kategorija.
* Rasa – Rigvedoje minima mitinė upė;
* Rasa lila – indų literatūroje minimas Krišnos šokis;
* Rasa – vienas iš Aresos upės Baltarusijoje pavadinimų.
Gypsy

„**Gypsy**“ – amerikiečių atlikėjos Lady Gaga daina iš trečiojo studijinio albumo „Artpop“ (2013). Dainos „Gypsy“ išleista tą pačią dieną, kaip ir pats albumas – 2013 m. lapkričio 11 d. Dainą parašė Lady Gaga, RedOne, Hugo Leclercq ir Paul „DJ White Shadow“ Blair.

## Kompozicija
„Gypsy“ yra Europop ir electropop žanrų daina. Taip pat yra klasikinio roko ir house muzikos žanrų motyvų. Adam Markovitz ir „Entertainment Weekly“ sakė, kad „Gypsy“ yra labai „kabinanti“ daina. „Rolling Stone“ dainą aprašė, kaip aštuoniasdešimtųjų metų himną.

## Prdavimai
Markovitz teigia, kad ši daina yra geriausia albume.

Pietų Korėjoje daina debiutavo 35 vietoje, pardavus 4768 skaitmeninių kopijų.

## Top

## Šaltiniai
Pra (Gana)

**Pra** () – upė Ganoje. Prasideda Kvahu plynaukštėje, netoli Mpraeso. Teka 240 km į pietus, derlingais kakavos laukais, kitais dirbamaisiais plotais, Akanų žemumos miškais. Įteka į Gvinėjos įlanką, į rytus nuo Sekondžio-Takoradžio.

Upėje gausu sraunumų, didžioji upės dalis nėra laivuojama net kanojomis.

XIX a. Pra upė sudarė pasienio ribą tarp Ašanti valstybės ir Britų Aukso kranto. XX a. pr. upe link šalies pakrantės ekstensyviai plukdyta mediena, skirta eksportui. Dabar mediena gabenama keliais ir geležinkeliais. Šiaurinėje upės dalyje tebeieškoma aukso panaudojant metalinį gyvsidabrį, dėl ko kai kuriose upės vietose padidėjo užterštumo lygis.

Pagrindiniai intakai: Ofinas, Anumas ir Birimas. Birimo upės slėnyje gausu deimantų.

Upės baseino teritorijoje įsikūręs Akim Odos miestas.

## Šaltiniai
Tala

**Tala** gali reikšti:

* tala – Samoa valiuta;
* tala – indų muzikos ritmikos sistema;
* Tala – miestas Urugvajuje;
* Tala – miestas Meksikoje, Chaliske;
* Tala – miestas Egipte;
* Tala – miestas Airijoje.
Tala (muzika)

**Tala** ( – 'plaštaka', 'delnas', 'paviršius', 'suplojimas delnais' ) – indų klasikinės muzikos terminas, nurodantis ritmikos sistemą; periodiškai pasikartojantis ritmo ciklas. Apytiksliai atitinka metrą Vakarų muzikoje, usulą turkų muzikoje. Tala gali būti atliekama bet kokiu mušamuoju instrumentu, tačiau Indijoje populiariausi yra tabla (Hindustani) ir mridanga (Kartanatka).

Karnatakos (Pietų Indijos klasikinėje) muzikoje išskiriamos 35 galimos talos, tačiau praktikoje tik nedaugeliui iš šių talų yra sukurtos kompozicijos. Populiariausia tala yra *Adi tala*, ja sukurta dauguma kričių.

Hindusthani (Šiaurės Indijos klasikinėje) muzikoje dažniausiai naudojamos šios talos:
Tanas

**Tanas** () – upė Ganoje ir Dramblio Kaulo Krante. Prasideda ties Tekimano miestu. Teka 400 km pietų kryptimi, įteka į Ehajaus tvenkinį Ganoje, paskiau į Tendo tvenkinį ir galiausiai pasiekusi Abio tvenkinį Dramblio Kaulo Krante, įteka į Atlanto vandenyną. Paskutinius keletą kilometrų upė sudaro sieną tarp Ganos ir Dramblio Kaulo Kranto. Laivuojama iki 95 km nuo jos žiočių.

Vargingų vietinių tikėjimas byloja, kad Taakora, aukščiausias iš akanų dievų žemėje, gyvena ties upės ištakomis.

Manoma, kad miškuose tarp upės ir Ehajaus tvenkinio gyvena *Piliocolobus badius waldronae* primatų porūšis, kuriam gresia išnykimas. Šią teritoriją „Unilever“ planuoja paversti alyvpalmių plantacijomis.

## Literatūra
*  (2005): Update on the Search for Miss Waldron’s Red Colobus Monkey. *International Journal of Primatology* **26**(3): 605–619.  (HTML)

## Šaltiniai